-----------------------------------------------------------------------
  9. การควบคุมภายใน

  -----------------------------------------------------------------------

บริษัทให้ความสำคัญต่อการมีระบบควบคุมภายในที่ดี ซึ่งจะทำให้ระบบการทำงานของบริษัท
มีความถูกต้อง โปร่งใส ตรวจสอบได้ และสามารถลดหรือป้องกันความเสียหายที่อาจจะเกิดขึ้น
โดยมอบหมายให้คณะกรรมการตรวจสอบมีหน้าที่สอบทานให้มีระบบควบคุมภายในของบริษัท
เพื่อให้มั่นใจว่า ระบบการควบคุมภายในของบริษัทมีประสิทธิภาพ มีความเพียงพอ
และเหมาะสมกับการดำเนินธุรกิจ

ในการประชุมคณะกรรมการบริษัท ครั้งที่ 1/2556 เมื่อวันที่ 21 กุมภาพันธ์ 2556
คณะกรรมการตรวจสอบ ได้เสนอผลการประเมินการควบคุมภายในของบริษัท
ซึ่งคณะกรรมการบริษัทได้ประเมิน
และให้ความเห็นเกี่ยวกับระบบการควบคุมภายในของบริษัทและบริษัทย่อย โดยสรุปสาระสำคัญได้ดังนี้

  ส่วนที่ 1 องค์กรและสภาพแวดล้อม

บริษัทมีการจัดทำแผนกลยุทธ์ และกำหนดทิศทางขององค์กร วัตถุประสงค์
เป้าหมายการดำเนินงานที่ชัดเจน โดยมีการทบทวน
ปรับปรุงให้เหมาะสมกับสภาพแวดล้อมทางธุรกิจอย่างต่อเนื่อง และได้จัดโครงสร้างองค์กร
และสายงานบังคับบัญชาที่เหมาะสม มีการมอบอำนาจหน้าที่ และความรับผิดชอบ
อีกทั้งมีการจัดทำนโยบาย และคู่มือการปฏิบัติงานเป็นลายลักษณ์อักษร
ที่ครอบคลุมทุกขั้นตอนการปฏิบัติงาน

บริษัทได้กำหนดนโยบาย ด้านการกำกับดูแลกิจการที่ดี เพื่อให้ผู้บริหาร
และพนักงานทุกคนใช้เป็นแนวทางปฏิบัติ เพื่อนำพาองค์กรสู่การเติบโตก้าวหน้าอย่างต่อเนื่อง
นอกจากนี้
คณะกรรมการบริษัทและผู้บริหารเป็นแบบอย่างที่ดีในการปฏิบัติตามนโยบายและจริยธรรมในการดำเนินธุรกิจ

ส่วนที่ 2 การบริหารความเสี่ยง

บริษัทให้ความสำคัญกับการบริหารความเสี่ยง โดยมีการแต่งตั้งคณะกรรมการบริหารความเสี่ยง
ซึ่งประกอบด้วยผู้บริหารระดับสูงจากบริษัทภายในกลุ่ม เพื่อทำหน้าที่กำหนดกรอบนโยบาย

นอกจากนี้ บริษัทได้มอบหมายให้บริษัทในกลุ่มรับผิดชอบ
ดูแลการบริหารความเสี่ยงของหน่วยงานต่างๆ
โดยประเมินความเสี่ยงที่มีผลกระทบต่อการดำเนินธุรกิจ
ตามเกณฑ์ที่กำหนดในคู่มือแนะนำหลักการบริหารความเสี่ยง
และกำหนดแผนจัดการความเสี่ยงเพื่อป้องกัน หรือลดความเสี่ยงให้อยู่ในระดับที่สามารถยอมรับได้

ส่วนที่ 3 การควบคุมการปฏิบัติงานของฝ่ายบริหาร

บริษัทมีโครงสร้างการจัดการ ซึ่งประกอบด้วยคณะกรรมการ 4 คณะ ประกอบด้วย
คณะกรรมการบริษัท คณะกรรมการตรวจสอบ คณะกรรมการบริหารความเสี่ยง
และคณะกรรมการกำหนดค่าตอบแทนและสรรหา
เพื่อทำหน้าที่กำกับดูแลการดำเนินงานของบริษัทให้ได้มาตรฐาน
และเป็นไปตามแนวทางที่ถูกต้องตามหลักการกำกับดูแลกิจการที่ดี

บริษัทได้กำหนดโครงสร้างของคณะกรรมการบริษัท และคณะกรรมการตรวจสอบ เพื่อทำหน้าที่ดูแล
และติดตามการดำเนินงานของฝ่ายจัดการให้เป็นไปตามนโยบาย และเป้าหมายที่กำหนด
มีการรายงานทางการเงินที่เชื่อถือได้
และเปิดเผยรายการที่เกี่ยวโยงกันโดยปฏิบัติตามประกาศและระเบียบข้อบังคับของตลาดหลักทรัพย์แห่งประเทศไทย
และมีหน่วยงานตรวจสอบภายใน ทำหน้าที่ตรวจสอบการปฏิบัติงานของหน่วยงานต่างๆ
และให้ข้อเสนอแนะ เพื่อให้หน่วยงานมีการควบคุมภายในที่มีประสิทธิภาพและประสิทธิผล

ส่วนที่ 4 ระบบสารสนเทศและการสื่อสารข้อมูล

บริษัทให้ความสำคัญต่อระบบสารสนเทศและการสื่อสาร
โดยบริษัทจัดให้มีระบบข้อมูลสารสนเทศที่เกี่ยวกับนโยบายการปฏิบัติงาน และระเบียบปฏิบัติต่างๆ
ที่ใช้ในการควบคุม และดำเนินกิจการของบริษัท รวมทั้งข้อมูลสารสนเทศที่ได้จากภายนอก
มีการสื่อสารสนเทศระหว่างผู้บริหาร และพนักงานภายในบริษัท
ในรูปแบบที่ช่วยให้ผู้รับข้อมูลสารสนเทศ ปฏิบัติหน้าที่ตามความรับผิดชอบได้อย่างมีประสิทธิภาพ
และประสิทธิผล

นอกจากนี้บริษัทได้จัดให้มีระบบรักษาความปลอดภัยของระบบข้อมูลสารสนเทศ
มีการตรวจสอบประสิทธิภาพของการควบคุมด้านระบบข้อมูลสารสนเทศอย่างสม่ำเสมอ
โดยควบคุมการเข้าถึงข้อมูลของพนักงานในแต่ละระดับ
และหน่วยงานที่เกี่ยวข้องมีระบบการสำรองข้อมูลและจัดทำแผนสำรองฉุกเฉินในกรณีที่เกิดความเสียหายกับระบบสารสนเทศจากเหตุการณ์ที่ไม่อาจคาดเดาได้

ส่วนที่ 5 ระบบการติดตาม

บริษัทให้ความสำคัญกับการติดตามผลการดำเนินงาน
กับเป้าหมายการดำเนินธุรกิจที่กำหนดไว้อย่างสม่ำเสมอ ทั้งที่เป็นการติดตามระหว่างดำเนินการ
(Ongoing Monitoring Activities) และการประเมินตรวจติดตามเป็นรายครั้ง
และรายงานผลต่อคณะกรรมการบริษัทให้ทราบเป็นระยะ

สำนักตรวจสอบภายใน เป็นกลไกสำคัญของบริษัท
ที่ช่วยเพิ่มความมั่นใจในความมีประสิทธิภาพอย่างต่อเนื่องของระบบการควบคุมภายใน
ทำให้เชื่อมั่นได้ว่าการปฏิบัติงานของหน่วยงานต่างๆ มีประสิทธิภาพ ประสิทธิผล อย่างเพียงพอ
ในรอบปี 2555 สำนักตรวจสอบภายใน ได้ปฏิบัติหน้าที่ตามแผนงานประจำปีที่ได้รับอนุมัติ
และรายงานผลการตรวจสอบโดยตรงต่อที่ประชุมคณะกรรมการตรวจสอบ
ซึ่งคณะกรรมการตรวจสอบได้พิจารณาสอบทานแล้วไม่พบข้อบกพร่อง ที่เป็นสาระสำคัญ
อันอาจทำให้เกิดผลเสียหายต่อบริษัทอย่างมีนัยสำคัญ